Kuva: openrangestock / Fotolia

Maakuntalehti Savon Sanomat päätyi poistamaan Tuomas Karhusen blogin sivuiltaan sen jälkeen, kun Karhunen oli kirjoittanut vastineen Savon Sanomien toimittajan kommenttiin.

Tapaus sai alkunsa toimittaja Asta Tenhusen kirjoituksesta, jossa hän tuomitsee kannabiksen käyttöä jyrkästi ja puolustaa tiukkaa linjaa kannabislainsäädännössä. Kirjoitus sisältää paljon kummallisuuksia ja aiheutti paljon palautetta. Yksi palautteen antajista oli itsekin Savon Sanomissa blogia pitävä, tai siis tähän päivään asti pitänyt, vapaaotteluharrastaja ja muusikko Tuomas Karhunen. Karhusen vastine Tenhusen kirjoitukseen keräsi parissa päivässä 20 000 lukijaa. Vastineessa Karhunen kertoo pitkän kaavan kautta perustietoa kannabiksesta ja referoi aiheeseen liittyvää tutkimustietoa. Pointti on osoittaa kaikin mahdollisin tavoin, mikä Tenhusen tekstissä on pielessä.

Karhusen blogivastineen suosio ja siitä seurannut palautevyöry sai Savon Sanomat hämilleen. Hämmennyksen lopputulemana lehti päätyi poistamaan kohua aiheuttaneen kirjoituksen lisäksi koko Karhusen blogin, jossa hän oli käsitellyt enimmäkseen vapaaotteluharrastustaan. Karhusen vastineen voi nyt lukea hänen omilta sivuilta löytyvästä blogissaan, jossa hän ottaa kantaa myös Savon Sanomien toimiin.

Savon Sanomien Tenhusen tekstin kummallisuuksista voi nostaa esimerkkinä tavan, jolla hän puhuu kannabiksen lainsäädännön kansainvälisistä muutoksista “muoti-ilmiönä”, jossa “kaikkiaan uusimmat tilastot näyttävät siltä, että kannabiksen laillistamisen eteneminen on jo hiipunut länsimaissa”, esittämättä yhtään lähdettä väitteelleen. Tosiasiassa monissa länsimaissa kehitys jatkuu: Irlanti pohtii aineen dekriminalisointia, Saksa suunnittelee kannabisvirastoa, Kanada on laillistamassa ja USAn osavaltioista useat ovat höllentäneet linjaansa. Tutkijat ja kansalaisjärjestöt eri maissa vaativat maailmanlaajuisen huumepolitiikan radikaalia uudistamista ja jakavat näkemyksen siitä, että idealistinen tavoite kitkeä kaikki huumeidenkäyttö maailmasta ei ole onnistunut, vaan johtaa väkivaltaisuuksiin ja ihmisoikeuksien polkemiseen. YK:n yleiskokouksen piti käsitellä huumetilannetta vuonna 2019, mutta Kolumbian, Meksikon ja Guatemalan vaatimuksesta kokousta on aikaistettu ensi vuoden huhtikuulle ja siellä kansainvälisen huumepolitiikan isoja linjoja pyritään neuvottelemaan uusiksi ensimmäisen kerran sitten 1950-luvun.

Tenhusen tekstin sisällön lisäksi hämmentävät Savon Sanomien perustelut toimilleen. Karhusen mukaan toimituksesta on kerrottu hänelle, että heidän toimittajansa oli saanut ikävää palautetta kirjoituksen johdosta, vaikkei Karhusen tekstissä ollut sinällään mitään vikaa.

“Toimittaja saa palautetta netissä kirjoitukseni ansiosta + kirjoituksessani ei ole mielestänne mitään vikaa = Kirjoitus sekä kaikin puolin hyväksymänne ja asiallinen muita aiheita käsittelevä blogi pitää hävittää? En vaan näe logiikkaa”, Karhunen ihmettelee Facebookissa.

Kuva: Tuomas Karhunen / Facebook

Kannabis vaikuttaa olevan toimitukselle aiheena kuuma peruna, jonka käsittelyyn ei riitä keinot. Päätoimittaja Seppo Rönkkö vetoaa Karhusen suuntaan Journalistin ohjeiden noudattamiseen ilman mitään perusteita sille, miten ne liittyvät aiheeseen. Digipäällikkö Jussi Murtasaari puolestaan pyrkii toimimaan somessa sovittelevana osapuolena, jonka termein kyse on “Karhusen kirjoituksen jälkipyykistä, joka aiheutti sellaisia mittasuhteita, että peli oli vihellettävä poikki.” Käytännössä käteen jää se, ettei Savon Sanomien blogeissa saa puhua kannabiksesta.

Kannabiksesta ei ole pakko tykätä ja kaikkien päihteiden huonot puolet on syytä tunnustaa laillisuudesta tai laittomuudesta huolimatta, mutta on erikoista, ettei Suomessa asiasta voi edes herättää keskustelua. Tenhusen kanta, jonka Savon Sanomat toiminnallaan vahvistaa mykistämällä vaihtoehtoiset puheenvuorot, on kuin lähes suoraan kymmeniä vuosia toistetusta valistusfantasiasta. Nykyisin sitä toistettaessa unohdetaan se tosiseikka, ettei toteutettu rangaistuksiin perustuva tiukka linja huumeiden vastaisessa sodassa ole johtanut muuhun kuin huumeongelman pahentumiseen ja rikollisuuden lisääntymiseen.